L-UE tappoġġa bis-sħiħ il-multilateraliżmu (NU, G20, G7, eċċ.) u hija difensur ta' ordni internazzjonali bbażat fuq ir-regoli. L-UE hija miftuħa għad-dinja u tirrifjuta l-protezzjoniżmu. Aħna impenjati li naħdmu mal-alleati tagħna u mas-sħab tal-istess fehma, b'mod partikolari l-Istati Uniti u fi ħdan in-NATO li hija l-pedament tas-sigurtà tagħna. L-għaqda tagħna hija l-assi ewlieni tagħna. Billi naġixxu flimkien, ser nisfruttaw il-punti b'saħħithom tagħna. Filwaqt li nitgħallmu mill-kriżijiet reċenti, aħna impenjati li nikkonsolidaw il-punti b'saħħithom tagħna u nsaħħu r-reżiljenza tagħna billi nnaqqsu d-dipendenzi kritiċi tagħna. Biex issir aktar effettiva u assertiva fix-xena internazzjonali, jeħtieġ li l-Unjoni Ewropea żżid il-kapaċità tagħha li taġixxi b'mod awtonomu: Bħala qawwa ekonomika: permezz tas-suq uniku tagħna, l-istandards (klima, enerġija, qasam diġitali, u politika industrijali), kondizzjonijiet ekwivalenti ta' kompetizzjoni, reċiproċità; Fis-sigurtà u d-difiża tal-UE. Ser inkomplu nindirizzaw l-interessi tagħna, b'mod partikolari fir-rigward taċ-Ċina li nqisu bħala kompetitur, sieħeb u rivali sistemiku. Il-Kunsill Ewropew ser imexxi dan il-proċess. Ir-RGħ/VP Borrell ser iressaq l-ewwel abbozz tal-Boxxla Strateġika f'Novembru 2021. Ser nerġgħu lura għal dan f'Diċembru. Aħna ser napprovawha f'Marzu fil-Kunsill Ewropew regolari tagħna dwar id-difiża. Sadanittant, ser nagħmlu progress fil-linji differenti eżistenti fil-qasam tad-difiża u s-sigurtà. Ser naħdmu lejn dikjarazzjoni politika ġdida man-NATO qabel is-Summit tan-NATO ta' Ġunju 2022. Ser innaqqsu d-dipendenzi u niksbu reżiljenza f'oqsma bħall-enerġija, il-qasam diġitali, iċ-ċibersigurtà, is-semikondutturi, il-politika industrijali, il-kummerċ u t-tisħiħ tas-suq uniku. Ser nerġgħu lura regolarment għal dawn il-kwistjonijiet fil-Kunsill Ewropew, billi nibdew minn Ottubru. Ara l-paġna tal-laqgħa